[{"text_idx": "#000000", "text": "Financa plano tro timigis la estraron de UEA"}, {"text_idx": "#000001", "text": "La komitato ne ricevis promesitan raporton pri la planata financa resanigo de UEA, c\u0302ar la proponoj en g\u0302i povus timigi la membrojn. Tion klarigis prezidanto Duncan Charters dum la unua reta komitata kunsido de UEA. La timiga raporto tamen aperos venontsemajne, li nun promesas."}, {"text_idx": "#000002", "text": "Prezidanto Duncan Charters parolas dum la reta komitata kunsido en sabato."}, {"text_idx": "#000003", "text": "Plej laste en januaro 2020 la komitato de UEA devus ricevi de la estraro raporton pri pluaj pas\u0302oj en la laboro por la financa resanigo de la asocio. Tiu raporto tamen neniam alvenis. En la reta komitata kunsido en sabato prezidanto Duncan Charters klarigis, kio okazis."}, {"text_idx": "#000004", "text": "Lau\u0306 li, kelkaj el la rekomendoj de la financa komisiono povus \u201dperturbi la membrojn\u201d, kaj tial necesis trovi manieron prezenti la raporton tiel, ke la membroj ne pensu ke temas pri definitivaj proponoj."}, {"text_idx": "#000005", "text": "\u2013 Tiu estis la plej malfacila parto de mia tasko dum mia prezidanteco. La komisiono pri financoj bone faris sian laboron, kaj ni ricevis ilian raporton en decembro. Ec\u0302 ne c\u0302iuj komisionanoj konsentis pri c\u0302iuj punktoj, do mi esploris kaj kun estraraj kolegoj kaj kun aliaj konsultitoj pri alternativoj al la rekomendoj de la financa komisiono, diris Charters."}, {"text_idx": "#000006", "text": "La enhavo de la raporto dau\u0306re ne estas konata, sed alternativoj kiuj estis proponitaj pasintjare estis fordonaci la bibliotekon Hodler, fermi la libroservon en Roterdamo, luigi la domon Nieuwe Binnenweg kaj movi la reduktitan oficejon al malpli kosta lando."}, {"text_idx": "#000007", "text": "Prezidanto Charters ne trovis la proponojn de la financa komisiono diskonigeblaj en ties origina formo, sed verkis novan tekston por transdono al la komitato."}, {"text_idx": "#000009", "text": "La financa komisiono siavice ne estis kontenta pri tio, kiel Charters en sia dokumento prezentis la proponojn, kaj petis lin ne sendi tiun version al la komitato. Poste la laboro pri la financaj rekomendoj lau\u0306 li prokrastig\u0302is pro la pandemio. Nun tamen la nova versio estas jam preskau\u0306 preta."}, {"text_idx": "#000010", "text": "\u2013 Estis multe da aliaj ekstraj postuloj, kaj tial mi ne tute sukcesis fini la reverkadon. En la unua parto mi donas nete la raporton de la financa komisiono, por ke vi povu vidi g\u0302in tuta, sed en aneksaj\u0302o mi metas c\u0302iujn alternativojn, komentojn kaj pravigon. Mi kredas, ke tio estas justa, c\u0302ar la financa komisiono bone prilaboris sian raporton, diris Charters."}, {"text_idx": "#000011", "text": "Lau\u0306 li la dokumento, kiun la komitato devus ricevi en januaro, nun jam estas en preskau\u0306 fina stato, kaj g\u0302i povos esti reviziita de la estraro en mardo. Ankau\u0306 la financa komisono havas iom da tempo por pripensi eventualajn redaktojn en siaj rekomendoj."}, {"text_idx": "#000012", "text": "\u2013 Estis kelkaj demandoj pri tio, kiel ni prezentu g\u0302in, sed plej honeste ni prezentu g\u0302in en tiu formo. Se la komisiono deziras iom modifi, ili havas du tagojn. Vi ricevos tiun raporton antau\u0306 nia venonta kunsido."}, {"text_idx": "#000013", "text": "La venonta kunsido de la komitato okazos venontsabate. Pri la bug\u0302eto de UEA por 2021 oni lau\u0306 la tagordo decidos dimanc\u0302e."}, {"text_idx": "#000014", "text": "La eksa g\u0302enerala direktoro de UEA Osmo Buller, nun komitatano B kaj unu el la komitataj reviziantoj, dankis pro la klarigo, sed demandis, kial la komitato jam en januaro ne estis informita pri la kialo de la malfruo."}, {"text_idx": "#000015", "text": "\u2013 Oni devus informi la komitaton pri tio, ke okazas pliaj diskutoj kaj analizoj, kaj ke tial tiu raporto ne povas esti liverata. Nun ni restis komplete nesciaj pri la situacio, kaj tio lau\u0306 mi ne estas bona, diris Buller."}, {"text_idx": "#000017", "text": "\u2013 Mi tute konsentas pri tio. Mi kredis ke ni solvos la aferon ene de sufic\u0302e mallonga tempo, sed ni devintus informi, kaj mi pardonpetas al la komitato. Mi esperas ke ni nun povos ripari tion kaj antau\u0306eniri en niaj forumoj kun la diskutoj pri la rekomendoj de la financa komisiono kaj alternativoj, c\u0302ar tio bezonos multe da pripensado. Estas gravaj aferoj por la estonteco de UEA, diris Charters."}, {"text_idx": "#000018", "text": "Buller demandis ankau\u0306, kial la pasintjare faritaj s\u0302ang\u0302oj en la regularo pri la kunlaboro de UEA kaj TEJO dau\u0306re estas indikitaj kiel \u201dplenumota decido\u201d \u2013 necesis ja nur fari la koncernajn s\u0302ang\u0302ojn en la retejo de UEA. G\u0302enerala sekretario Aleks Kadar respondis, ke tio ne eblis, c\u0302ar la komitato de TEJO ankorau\u0306 ne akceptis la s\u0302ang\u0302ojn. Tuj post la fermo de la kunsido tamen montrig\u0302is, ke TEJO ja akceptis la s\u0302ang\u0302ojn antau\u0306 pli ol jaro. Evidente la tuta afero simple estis forgesita de la estraro de UEA."}, {"text_idx": "#000019", "text": "La demando pri la financa raporto levig\u0302is fine de la sabata kunsido, kiu cetere grandparte estis dedic\u0302ita al rutinaj aferoj. La tutan unuan horon de la kunsido okupis diskutoj pri proceduroj, g\u0302is la tagordo de la kunsido povis esti aprobita."}, {"text_idx": "#000020", "text": "Decidoj pri honorigoj estis unu el la gravaj punktoj en la tagordo. Kiel honora prezidanto de UEA estis elektita Humphrey Tonkin. Kiel honora membro estis elektita Zlatko Tis\u030cljar."}, {"text_idx": "#000022", "text": "En la sabata komitata kunsido estis elektita ankau\u0306 nova elekta komisiono de UEA. G\u0302in eniris Hans Becklin, Marc Konijnenberg, Michela Lipari kaj Guy Matte, el kiuj nur Matte estis en la antau\u0306a konsisto de la komisiono. La c\u0302efa tasko de la komisiono estas prepari la elekton de nova estraro de UEA post du jaroj."}, {"text_idx": "#000023", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000026", "text": "\u201cc\u0302ar la proponoj en g\u0302i povus timigi la membrojn.\u201d Nu, persone tia kialo timigas min pli ol timiga raporto!"}, {"text_idx": "#000027", "text": "Tiu c\u0302i komitata kunsido de UEA estis la plej trista kaj timiga okazintaj\u0302o, kiun mi iam ajn spertis! \ud83d\ude48 La komitato dum duono da horo disputis c\u0302u plilongigi je duono da horo la komitatan kunsidon! Ni devas timi tiun estraron de UEA."}, {"text_idx": "#000028", "text": "Oni devas repensi la elektsistemon de UEA. G\u0302i nuntempe similas al tio de Usono: la plejparto de la balotoj iras al unu, sed la elektanta kolegio elektas alian \u201cpli tau\u0306ga\u201d. La nuna prezidanto ec\u0302 ne sukcesis elektig\u0302is komitatano A au\u0306 B. Li estis elektita komitano C por rajti kandidaktigi al prezidanteco kaj elektig\u0302is po unu voc\u0302dono. Kial, c\u0302ar oni timis ke Maia estus tro juna au\u0306 tro neeu\u0306ropano..."}, {"text_idx": "#000029", "text": "\u201dLa proponoj en raporto povus timigi (perturbi) la membrojn\u201d estas tre sincera deklaro. Dankon.\nSed bedaurinde mi ne komprenis \u2013 Chu ghi estas honta au aroganta?"}, {"text_idx": "#000033", "text": "Ekspedicio al Oceanio, rezultoj: La rusa vojag\u0302anto parolis en la scienca biblioteko de la Krimea Federacia UniversitatoUsona prezidanto Biden proponis eks-c\u0302efon de Mastercard Ajay Banga kiel prezidanton de Monda BankoMoldavujo neis rusiajn asertojn, ke Ukrainujo planas ataki C\u0302ednestrionKanada Suprema Kortumo malakceptis apelacion de soldato kiu filmis sin mem sekse mistraki kolegonRusa fotisto Viktor Pinc\u0302uk prezentis sian novan ekspozicion \"Afganio, 2008\" en Simferopolo (Krimeo)"}, {"text_idx": "#000034", "text": "Cifereca sekurigo + LingvoColmena: malfermitkoda amaskomunikila platformo ligas kamparajn kaj indig\u0302enajn komunumojnLa unua gramatiko de la mrua lingvo donas esperon al indig\u0302ena komunumo"}]